Ajining dhiri sing dibela entek-entekan, jebul malah njlomprongake keluwargane. Kuwi kabeh durung sepiraa. Umpama Pak Marno ngerti, mesthi tambah getun, jebul wong-wong sing dipercaya wis tumindak khianat, ora ngleksanakake amanat kanthi wutuh. Dhuwit sing kudune didum seket ewu wong siji marang wong-wong sing arep dibujuk kanggo ndhukung garwane, jebul mung diwenehake separone. Sing separo digembol dhewe. Saya getun maneh dheweke, umpama ngerti, yen kadher-kadhere kuwi jebul wis pidak jempol karo Bu Tentrem sing duwe rencana arep njago Lurah sawise Bu Marno gagal. Lan wong-wong piandele bakal mbalik ngadheri Bu Tentrem. Luwih getem-getem maneh Pak Marno, yen nganti ngerti, jebul sing ngragadi madege posko Kotak Kosong kuwi ora ana liya kejaba Bu Tentrem sing sugih mblegedhu. (Cuthel)